b'\n_START_ARTICLE_\nViola hederacea\n_START_SECTION_\nPort\n_START_PARAGRAPH_\nEl seu port \xc3\xa9s de tipus postrat, ja que va reptant a ran de terra, \xc3\xa9s d\'una sola tija i fa poc m\xc3\xa9s de 40-60\xc2\xa0mm d\'alt, arrelant als nodes de les fulles, \xc3\xa9s a dir, pot fer estolons i expandir-se horitzontalment.\n_START_SECTION_\nFulles\n_START_PARAGRAPH_\nS\xc3\xb3n en roseta basal, amb un pec\xc3\xadol d\'uns 60\xc2\xa0mm de llarg, la forma \xc3\xa9s de tipus reniforme o suorbicular amb una base profundament cordada. S\xc3\xb3n de color verd grisenc opac, esparses i pubescents a la cara adaxial. Amb els marges crenats, \xc3\xa9s a dir, amb dents poc sortints i arrodonides. Tamb\xc3\xa9 presenten estipules d\'un color marron\xc3\xb3s.\n_START_SECTION_\nFlors\n_START_PARAGRAPH_\nS\xc3\xb3n solit\xc3\xa0ries, no es presenten en grups o infloresc\xc3\xa8ncies, per\xc3\xb2 se\'n poden veure un grapat juntes degut a la reproducci\xc3\xb3 en estolons. Creixen a partir de tiges de fins a 10 cm que es recorben abans de la floraci\xc3\xb3. Presents bracte\xc3\xb2les que neixen a la base dels pedicels florals. els p\xc3\xa8tals s\xc3\xb3n de color violeta p\xc3\xa0l\xc2\xb7lid amb el centre de color blanc.\n_START_SECTION_\nDistribuci\xc3\xb3 i h\xc3\xa0bitat\n_START_PARAGRAPH_\nEl g\xc3\xa8nere Viola est\xc3\xa0 distribu\xc3\xaft per l\'hemisferi nord, sobretot en regions temperades. En canvi, est\xc3\xa0 pobrament representat a l\'hemisferi sud, i nom\xc3\xa9s unes poques esp\xc3\xa8cies s\xc3\xb3n natives d\'Austr\xc3\xa0lia. _NEWLINE_Creix en s\xc3\xb2ls amb valors de pH entre els 6,5 (m\xc3\xa9s aviat \xc3\xa0cids) i 8, m\xc3\xa9s aviat alcalins. S\'adapta a s\xc3\xb2ls de Guix, argilosos i/o sorrencs.\n_START_SECTION_\nAgroecologia\n_START_PARAGRAPH_\nEn la seva \xc3\xa0rea de distribuci\xc3\xb3 natural creix en altituds de 70 a 1.160 m per sobre del nivell del mar i creix en zones humides del sotabosc de boscos d\'Eucalyptus, de Syncarpia i en matollars a prop de dits boscos. Les seves flors s\xc3\xb3n comestibles i poden afegir-se a les amanides o com a guarniment de plats elaborats com les postres.\n_START_SECTION_\nVarietats\n_START_PARAGRAPH_\nL\'esp\xc3\xa8cie nativa m\xc3\xa9s coneguda del g\xc3\xa8nere Viola \xc3\xa9s Viola banksii, anomenada "la violeta nativa" (the "native violet", en angl\xc3\xa8s), la qual ha estat molt cultivada i plantada en jardins tant natius com mixtos.'